C 161/1

ΕΚΘΕΣΗ ΔΡΑΣΤΗΡΙΟΤΗΤΩΝ ΤΗΣ ΕΠΙΤΡΟΠΗΣ ΕΠΟΠΤΕΙΑΣ ΤΗΣ OLAF — 2021

(2022/C 161/01)

Μέλη της επιτροπής εποπτείας της OLAF

κ. Jan MULDER

Πρόεδρος της επιτροπής εποπτείας της OLAF

Μέλος της επιτροπής από τις 23 Ιανουαρίου 2017, πρόεδρος από την 1η Μαρτίου 2017

Πρώην μέλος του Ευρωπαϊκού Κοινοβουλίου, Κάτω Χώρες

κ. Maria Helena FAZENDA

Μέλος της επιτροπής από τις 23 Ιανουαρίου 2017

Δικαστής του Ανώτατου Δικαστηρίου, Πορτογαλία

κ. Grażyna STRONIKOWSKA

Μέλος της επιτροπής από τις 13 Ιουλίου 2016

Εθνική Εισαγγελία, Βαρσοβία, Πολωνία

Εισαγγελέας

κ. Rafael MUÑOZ LÓPEZ-CARMONA

Μέλος της επιτροπής από την 1η Δεκεμβρίου 2017

Πρώην επικεφαλής της μονάδας υποστήριξης του γενικού κρατικού ελεγκτή στην ειδική εισαγγελία κατά της διαφθοράς και του οργανωμένου εγκλήματος, Ισπανία

Ελεγκτής, δικηγόρος, οικονομολόγος

κ. Dobrinka MIHAYLOVA

Μέλος της επιτροπής από τις 18 Νοεμβρίου 2020

Εκτελεστικός οργανισμός ελέγχου των ταμείων της Ευρωπαϊκής Ένωσης, Βουλγαρία

Διευθύντρια της διεύθυνσης ελέγχου των ταμείων περιφερειακής πολιτικής

ΠΙΝΑΚΑΣ ΠΕΡΙΕΧΟΜΕΝΩΝ

Πίνακας περιεχομένων 2

Πρόλογος 3

1. Η επιτροπή εποπτείας με λίγα λόγια 4

2. Ένα νέο ενισχυμένο νομικό πλαίσιο 4

2.1. Βελτιωμένη πρόσβαση σε πληροφορίες σχετικές με τις υποθέσεις 4

2.1.1 Το αναθεωρημένο άρθρο 15 του κανονισμού για την OLAF 5

2.1.2 Νέοι διακανονισμοί εργασίας μεταξύ της επιτροπής εποπτείας και της OLAF 5

2.2. Αναθεωρημένος εσωτερικός κανονισμός 5

3. Ένα παραγωγικό έτος παρακολούθησης 6

3.1. Συστάσεις της OLAF που δεν εφαρμόστηκαν από τις αρμόδιες αρχές — γνωμοδότηση αριθ. 1/2021 6

3.2. Διακανονισμοί εργασίας μεταξύ της OLAF και της Ευρωπαϊκής Εισαγγελίας — γνωμοδότηση αριθ. 2/2021 7

3.3. Εποπτεία εσωτερικών ερευνών: στρατηγικά συμπεράσματα και βέλτιστες πρακτικές — γνωμοδότηση αριθ. 3/2021 8

3.4. Προσχέδιο προϋπολογισμού της OLAF για το 2022 — γνωμοδότηση αριθ. 4/2021 9

3.5. Παρακολούθηση της διάρκειας των ερευνών της OLAF 10

3.5.1 Ανάλυση των ερευνών της OLAF διάρκειας άνω των 36 μηνών — γνωμοδότηση αριθ. 5/2021. 10

3.5.2 Εκθέσεις σχετικά με έρευνες διάρκειας άνω των 12 μηνών που υποβλήθηκαν στην επιτροπή εποπτείας το 2021 11

3.6. Αναθεώρηση των κατευθυντήριων γραμμών της OLAF για τις διαδικασίες έρευνας 12

3.7. Εφαρμογή διαδικαστικών εγγυήσεων 13

4. Συνεργασία 15

4.1. Συνεργασία με τη OLAF 15

4.2. Σχέσεις με τα ενδιαφερόμενα μέρη 15

5. Διοίκηση και πόροι 15

5.1. Μέθοδοι εργασίας της επιτροπής εποπτείας 15

5.2. Η γραμματεία 15

5.3. Θέματα προϋπολογισμού 16

ΠΡΟΛΟΓΟΣ

Η θητεία των μελών της παρούσας επιτροπής εποπτείας έληξε το 2021. Το τελευταίο έτος της ήταν αναμφίβολα πολύ παραγωγικό και επιτυχημένο. Ολοκληρώθηκαν ικανοποιητικά οι μακροχρόνιες, παρατεταμένες και συχνά δύσκολες συζητήσεις που πραγματοποιήθηκαν με την OLAF τα τελευταία έτη όσον αφορά το δικαίωμα της επιτροπής εποπτείας να έχει πρόσβαση σε πληροφορίες σχετικά με τις υποθέσεις. Ως εκ τούτου, η επιτροπή εποπτείας ολοκλήρωσε την πενταετή θητεία της με την πεποίθηση ότι έχει αποκαταστήσει το είδος της αμοιβαίας εμπιστοσύνης και του σεβασμού που έλειπε προηγουμένως στη σχέση της με την OLAF.

Πράγματι, από την αρχή της θητείας τους, τα μέλη της επιτροπής εποπτείας αντιμετώπισαν μια πολύ δύσκολη κατάσταση. Αυτή χαρακτηριζόταν από την έλλειψη καλόπιστης συνεργασίας από μέρους της OLAF, καθώς και από τη συνεχή άρνηση της OLAF να παράσχει στην επιτροπή εποπτείας ουσιαστική πρόσβαση σε πληροφορίες που ήταν απαραίτητες για την εκτέλεση των εποπτικών καθηκόντων της. Το παρατεταμένο συγκρουσιακό πλαίσιο εντός του οποίου έπρεπε να εργαστεί η επιτροπή εποπτείας κατά τα πρώτα έτη της θητείας της άφησε πικρή γεύση. Η κατάσταση άλλαξε δραστικά μόνο μετά τον διορισμό νέου γενικού διευθυντή της OLAF τον Αύγουστο του 2018 και την έκδοση του τροποποιημένου κανονισμού για την OLAF. Ο κανονισμός αυτός ενίσχυσε το δικαίωμα της επιτροπής εποπτείας να έχει πρόσβαση σε όλες τις πληροφορίες και τα έγγραφα που θεωρεί απαραίτητα για την εκτέλεση των καθηκόντων της. Πράγματι, κατά τα τελευταία 2 έτη, καθώς οι σχέσεις με την OLAF άρχισαν να βελτιώνονται, η επιτροπή εποπτείας κατόρθωσε να εκδώσει σειρά γνωμοδοτήσεων που περιέχουν διεξοδικές και λεπτομερείς αξιολογήσεις του ερευνητικού έργου της OLAF. Οι νέοι διακανονισμοί εργασίας που συμφωνήθηκαν με την OLAF το 2021 παρέχουν πλέον στην επιτροπή εποπτείας και στη γραμματεία της μερική άμεση πρόσβαση στο σύστημα διαχείρισης υποθέσεων της OLAF. Ευελπιστούμε ότι αυτό θα δώσει τη δυνατότητα στην επιτροπή εποπτείας να επιτελεί το έργο της απερίσπαστη και με κοινό πνεύμα αμοιβαίας εμπιστοσύνης και καλόπιστης συνεργασίας.

Το 2021 ήταν επίσης έτος-ορόσημο για το πεδίο της καταπολέμησης της απάτης στην ΕΕ. Ο νέος τροποποιημένος κανονισμός για την OLAF άρχισε να ισχύει τον Ιανουάριο, ενώ η Ευρωπαϊκή Εισαγγελία άρχισε να λειτουργεί τον Ιούνιο.

Η πανδημία και οι συνεχείς επιπτώσεις της στις συνθήκες εργασίας σε όλα σχεδόν τα θεσμικά όργανα της ΕΕ επικράτησαν και το 2021. Αυτό σήμαινε, μεταξύ άλλων, ότι όλες οι συνεδριάσεις της επιτροπής εποπτείας, καθώς και οι συνεδριάσεις με τα ενδιαφερόμενα μέρη, πραγματοποιήθηκαν διαδικτυακά. Ωστόσο, ανεξάρτητα από τους περιορισμούς που επέβαλε στην επιτροπή εποπτείας η νόσος COVID-19, οι εργασίες της συνεχίστηκαν και δεν μειώθηκε η αποφασιστικότητά της να εκτελεί τα οικεία καθήκοντα εποπτείας και παρακολούθησης και να εκπληρώνει την εντολή της. Η επιτροπή εποπτείας ήταν σε θέση να εκτελέσει τα οικεία καθήκοντα παρακολούθησης με υψηλό βαθμό αποδοτικότητας και αφοσίωσης. Το 2021, ένα έτος με ιδιαίτερο φόρτο εργασίας, η επιτροπή εποπτείας εξέδωσε προς τον γενικό διευθυντή της OLAF πέντε εμπεριστατωμένες γνωμοδοτήσεις, συμπεριλαμβανομένης γνωμοδότησης σχετικά με τους νέους διακανονισμούς εργασίας μεταξύ της OLAF και της Ευρωπαϊκής Εισαγγελίας. Επίσης, ζητήθηκε η γνώμη της επιτροπής εποπτείας και υποβλήθηκαν παρατηρήσεις από αυτήν σχετικά με το πρώτο στάδιο της αναθεώρησης των κατευθυντήριων γραμμών της OLAF για τις διαδικασίες έρευνας. Εξ ονόματος όλων των μελών, θα ήθελα να ευχαριστήσω τον γενικό διευθυντή της OLAF για την ανοικτή και εποικοδομητική συνεργασία του. Τα μέλη της γραμματείας, υπό τη διαχείριση του προϊσταμένου της και συχνά υπό δύσκολες συνθήκες, παρείχαν πολύτιμη στήριξη στην επιτροπή εποπτείας. Τέλος, θα ήθελα να ευχηθώ στα νέα μέλη της επιτροπής εποπτείας να συνεργαστούν εποικοδομητικά με την OLAF και τα θεσμικά όργανα της ΕΕ κατά τη διάρκεια της θητείας τους.

Jan MULDER Πρόεδρος της επιτροπής εποπτείας της OLAF

1. Η επιτροπή εποπτείας με λίγα λόγια

1. Η επιτροπή εποπτείας της Ευρωπαϊκής Υπηρεσίας Καταπολέμησης της Απάτης (OLAF) (στο εξής: επιτροπή εποπτείας) είναι ανεξάρτητο όργανο που συστάθηκε με τον κανονισμό (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου ( 1 ) (στο εξής: κανονισμός για την OLAF) για την ενίσχυση και τη διασφάλιση της ανεξαρτησίας της OLAF μέσω της τακτικής παρακολούθησης της εκτέλεσης του ερευνητικού έργου της OLAF.

2. Η επιτροπή εποπτείας απαρτίζεται από πέντε ανεξάρτητους, εξωτερικούς εμπειρογνώμονες (στο εξής: μέλη), οι οποίοι διορίζονται με κοινή συμφωνία του Ευρωπαϊκού Κοινοβουλίου, του Συμβουλίου και της Ευρωπαϊκής Επιτροπής για 5 έτη ( 2 ) . Τα μέλη ασκούν τα καθήκοντά τους με πλήρη ανεξαρτησία και δεν επιτρέπεται να ζητούν ούτε να δέχονται εντολές από καμία κυβέρνηση ή από θεσμικό ή άλλο όργανο ή οργανισμό της ΕΕ. Η επιτροπή εποπτείας υποστηρίζεται στο έργο της από γραμματεία, η οποία εργάζεται σε μόνιμη βάση υπό την άμεση εξουσία της επιτροπής εποπτείας και ανεξάρτητα από την Επιτροπή, την OLAF ή οποιονδήποτε άλλο φορέα. Η γραμματεία διαδραματίζει καθοριστικό ρόλο στη διευκόλυνση και στην υποστήριξη της άσκησης των καθηκόντων παρακολούθησης της επιτροπής εποπτείας.

3. Δεδομένης της φύσης των ερευνών της OLAF, δεν είναι δυνατή η προσφυγή ενώπιον των δικαστηρίων της ΕΕ κατά απόφασης του γενικού διευθυντή της OLAF να κινήσει ή να περατώσει έρευνα. Ως εκ τούτου, η επιτροπή εποπτείας καθίσταται de facto ο μόνος φορέας που μπορεί να εποπτεύει την OLAF και να ελέγχει τον τρόπο διεξαγωγής των ερευνών. Επομένως, η επιτροπή εποπτείας έχει προνομιακή θέση. Αφενός, παρέχει στα θεσμικά όργανα της ΕΕ μια εικόνα της λειτουργίας της OLAF με βάση τον εποπτικό της ρόλο και, αφετέρου, διασφαλίζει ότι η OLAF ενεργεί εντός των ορίων των νόμιμων αρμοδιοτήτων της και σύμφωνα με τις ισχύουσες διαδικαστικές εγγυήσεις.

4. Σύμφωνα με τον κανονισμό για την OLAF, η επιτροπή εποπτείας έχει τριπλό ρόλο: παρακολουθεί σε τακτική βάση το ερευνητικό έργο της OLAF· επικουρεί τον γενικό διευθυντή της OLAF στην εκτέλεση των καθηκόντων του· και υποβάλλει εκθέσεις στα θεσμικά όργανα της ΕΕ.

5. Ειδικότερα, μέσω της τακτικής παρακολούθησης των ερευνών της OLAF, η επιτροπή εποπτείας επιδιώκει να διασφαλίζει ότι: i) δεν υπάρχουν εξωτερικές παρεμβάσεις στο ερευνητικό έργο της OLAF· και ii) όλες οι σχετικές αποφάσεις του γενικού διευθυντή λαμβάνονται σύμφωνα με τις αρχές της νομιμότητας και της αμεροληψίας και είναι σύμφωνες τόσο με τον Χάρτη Θεμελιωδών Δικαιωμάτων της Ευρωπαϊκής Ένωσης (3) όσο και με τις διαδικαστικές εγγυήσεις.

6. Στο πλαίσιο αυτό, η επιτροπή εποπτείας εκδίδει προς τον γενικό διευθυντή της OLAF γνωμοδοτήσεις και, κατά περίπτωση, συστάσεις σχετικά με τις ερευνητικές δραστηριότητες της OLAF, τη διάρκεια των ερευνών της και τους πόρους που χρειάζεται η OLAF για τη διεξαγωγή των ερευνών της. Διατυπώνει επίσης παρατηρήσεις σχετικά με το σχέδιο κατευθυντήριων γραμμών της OLAF για τις διαδικασίες έρευνας (στο εξής: ΚΓΔΕ). Η επιτροπή εποπτείας, κατά την έκδοση των γνωμοδοτήσεων και των συστάσεών της, δεν παρεμβαίνει ποτέ στη διεξαγωγή ερευνών που βρίσκονται σε εξέλιξη.

2. Ένα νέο ενισχυμένο νομικό πλαίσιο

7. Το 2021 αναθεωρήθηκαν τα κύρια νομικά κείμενα σχετικά με τις αρμοδιότητες και τη λειτουργία της επιτροπής εποπτείας, ώστε η επιτροπή εποπτείας να μπορεί να εκτελεί αποδοτικότερα τα καθήκοντά της. Παράλληλα με την αναθεώρηση του κανονισμού για την OLAF και την υπογραφή νέων διακανονισμών εργασίας μεταξύ της OLAF και της επιτροπής εποπτείας, με τους οποίους αποσαφηνίστηκε, μεταξύ άλλων, το ζήτημα της πρόσβασης της επιτροπής εποπτείας σε συγκεκριμένες πληροφορίες σχετικά με υποθέσεις της OLAF, η επιτροπή εποπτείας επανεξέτασε επίσης τον εσωτερικό κανονισμό της.

2.1. Βελτιωμένη πρόσβαση σε πληροφορίες σχετικές με τις υποθέσεις

8. Η επιτροπή εποπτείας, για την ορθή εκτέλεση των καθηκόντων παρακολούθησης που της έχουν ανατεθεί με τον κανονισμό για την OLAF, πρέπει να έχει πρόσβαση σε ουσιαστικές, ολοκληρωμένες, επαρκείς και έγκαιρες πληροφορίες .

9. Το περιεχόμενο και η ποιότητα των πληροφοριών που υποβλήθηκαν από τον γενικό διευθυντή στην επιτροπή εποπτείας τα τελευταία έτη έχει αποτελέσει διαρκές σημείο διαφωνίας και εντατικών παρατεταμένων συζητήσεων μεταξύ της επιτροπής εποπτείας και της OLAF. Αυτό ίσχυε, ιδίως, όσον αφορά το είδος των πληροφοριών που παρείχε η OLAF σχετικά με υποθέσεις διάρκειας άνω των 36 μηνών. Στις προηγούμενες ετήσιες εκθέσεις της, η επιτροπή εποπτείας επισήμανε επανειλημμένα ως επείγον ζήτημα την περιορισμένη πρόσβασή της σε πληροφορίες σχετικά με τις υποθέσεις της OLAF και το γεγονός ότι η επιτροπή εποπτείας δεν ήταν σε θέση να εκπληρώσει σωστά τον ρόλο της ( 4 )

2.1.1 Το αναθεωρημένο άρθρο 15 του κανονισμού για την OLAF

10. θα πρέπει να έχει πρόσβαση σε όλες τις πληροφορίες και τα έγγραφα της OLAF που θεωρεί αναγκαία για την εκτέλεση των οικείων καθηκόντων παρακολούθησης και εποπτείας . Η ανωτέρω κατάσταση επιλύθηκε οριστικά με την έκδοση του νέου τροποποιητικού κανονισμού για την OLAF (ΕΕ, Ευρατόμ) 2020/2223 του Ευρωπαϊκού Κοινοβουλίου και του Συμβουλίου ( 5 ) . Το άρθρο 15 παράγραφος 1 του κανονισμού προβλέπει τώρα σαφώς ότι η επιτροπή εποπτείας

11. Η επιτροπή εποπτείας είχε επανειλημμένα υποστηρίξει στο παρελθόν ότι εναπόκειται στο εποπτικό όργανο να αποφασίζει , βάσει αξιολόγησης της αναγκαιότητας , ποιες πληροφορίες θα πρέπει να παρέχονται από το όργανο υπό την εποπτεία του ή ποιες πληροφορίες είναι επαρκείς για την άσκηση του εποπτικού του ρόλου. Η επιτροπή εποπτείας, αν δεν διαθέτει άμεση και απρόσκοπτη πρόσβαση στις πληροφορίες που έχει στην κατοχή της η OLAF, δεν μπορεί να διενεργήσει κανενός είδους ουσιαστική και σοβαρή εποπτεία, όπως προβλεπόταν αρχικά στον κανονισμό για την OLAF.

2.1.2 Νέοι διακανονισμοί εργασίας μεταξύ της επιτροπής εποπτείας και της OLAF

12. διακανονισμοί εργασίας συμφωνήθηκαν τελικά και υπογράφηκαν στις 21 Οκτωβρίου 2021 Για να αντικατοπτριστούν και να ληφθούν υπόψη οι σημαντικές αλλαγές που επέφερε ο πρόσφατα τροποποιημένος κανονισμός για την OLAF, η επιτροπή εποπτείας, εκπροσωπούμενη από τη γραμματεία, και η OLAF ενέτειναν τις συζητήσεις τους το 2021. Στόχος ήταν η θέσπιση νέων διακανονισμών εργασίας με σκοπό να παρέχεται στην επιτροπή εποπτείας μερική άμεση πρόσβαση σε πληροφορίες σχετικές με υποθέσεις που είναι διαθέσιμες και καταχωρισμένες στο σύστημα διαχείρισης υποθέσεων της OLAF (στο εξής: OCM). Οι νέοισυμφωνήθηκαν τελικά και υπογράφηκαν στις 21 Οκτωβρίου 2021 ( 6 ) . Θεσπίζουν ένα σύστημα σύμφωνα με το οποίο η OLAF θα παρέχει στην επιτροπή εποπτείας πλήρη πρόσβαση στους φακέλους υποθέσεων που αφορούν έρευνες που έχουν περατωθεί, διεξαγόμενες έρευνες διάρκειας άνω των 12 μηνών και υποθέσεις για τις οποίες δεν έχει κινηθεί έρευνα. Η επιτροπή εποπτείας θα έχει επίσης πρόσβαση σε όλες τις αποφάσεις απόρριψης και τις σχετικές γνωμοδοτήσεις προς τον γενικό διευθυντή που έχει υποβάλει η μονάδα 01, καθώς και σε όλες τις αποφάσεις κίνησης έρευνας και τις σχετικές γνωμοδοτήσεις της μονάδας 01 σε φακέλους που δεν αφορούν έρευνες, οι οποίοι αποκαλούνται επίσης υποθέσεις συντονισμού. Ένα τεχνικό παράρτημα που αποτελεί αναπόσπαστο μέρος των διακανονισμών εργασίας καθορίζει τις λεπτομέρειες πρόσβασης της επιτροπής εποπτείας και της γραμματείας της στο OCM.

13. Η επιτροπή εποπτείας πιστεύει ακράδαντα ότι οι νέοι διακανονισμοί εργασίας θα συμβάλουν καθοριστικά στην αποκατάσταση της αμοιβαίας εμπιστοσύνης μεταξύ της OLAF και της επιτροπής εποπτείας της, μια εμπιστοσύνη που απουσίαζε τα προηγούμενα έτη.

2.2. Αναθεωρημένος εσωτερικός κανονισμός

14. Ο εσωτερικός κανονισμός της επιτροπής εποπτείας καθορίζει τους κανόνες που διέπουν τη σύνθεση, τη λειτουργία και τις μεθόδους εργασίας (τις διαδικασίες σύμφωνα με τις οποίες ασκεί τα καθήκοντα παρακολούθησης που της έχουν ανατεθεί με βάση τους όρους του κανονισμού για την OLAF) και προβλέπει τις υλικές συνθήκες υπό τις οποίες πρέπει να διεξάγονται οι εργασίες της. Ο εσωτερικός κανονισμός αποσκοπεί στη διευκόλυνση της οργάνωσης των εργασιών της επιτροπής εποπτείας. Περιλαμβάνει αρχές που διέπουν τις δραστηριότητες της επιτροπής εποπτείας, την άσκηση των αρμοδιοτήτων της, την προεδρία, τις διαδικασίες έκδοσης γνωμοδοτήσεων, την πρόσβαση στα έγγραφα της OLAF και τον ρόλο της γραμματείας.

15. Με βάση την πείρα που αποκόμισε η επιτροπή εποπτείας κατά τα τελευταία 4 έτη και τον τροποποιημένο κανονισμό για την OLAF, η επιτροπή εποπτείας αποφάσισε να αναθεωρήσει τον εσωτερικό κανονισμό της. Ο νέος εσωτερικός κανονισμός συμμορφώνεται με τις νομικές υποχρεώσεις που απορρέουν από τον νέο κανονισμό για την προστασία των δεδομένων ( 7 ) και αντικατοπτρίζει ορισμένες από τις διατάξεις των διακανονισμών εργασίας μεταξύ της OLAF και της επιτροπής εποπτείας. Εγκρίθηκε από την επιτροπή εποπτείας τον Ιούνιο του 2021. Ενδέχεται να επανεξεταστεί κατά το επόμενο έτος προκειμένου να ληφθεί υπόψη ο διορισμός του ελεγκτή διαδικαστικών εγγυήσεων, δεδομένων των υποχρεώσεων υποβολής εκθέσεων από τον ελεγκτή στην επιτροπή εποπτείας.

3. Ένα παραγωγικό έτος παρακολούθησης

16. Κατά τη διάρκεια του έτους αναφοράς, η επιτροπή εποπτείας εξέδωσε προς τον γενικό διευθυντή της OLAF πέντε γνωμοδοτήσεις ( 8 ) με διάφορες συστάσεις. Επίσης, ζητήθηκε η γνώμη της επιτροπής εποπτείας και υποβλήθηκαν παρατηρήσεις από αυτήν σχετικά με το πρώτο στάδιο της διεξαγόμενης αναθεώρησης των ΚΓΔΕ ( 9 ) . Η επιτροπή εποπτείας συνέχισε επίσης να παρακολουθεί τη διάρκεια των ερευνών της OLAF και την εφαρμογή των διαδικαστικών εγγυήσεων.

3.1. Συστάσεις της OLAF που δεν εφαρμόστηκαν από τις αρμόδιες αρχές — γνωμοδότηση αριθ. 1/2021

17. Η επιτροπή εποπτείας δίνει στις ετήσιες εκθέσεις δραστηριοτήτων της ιδιαίτερη προσοχή στη συνέχεια που δίνεται στις έρευνες της OLAF. Τον Φεβρουάριο του 2021 η επιτροπή εποπτείας εξέδωσε τη γνωμοδότηση αριθ. 1/2021, στην οποία ανέλυσε διεξοδικά όλες τις συστάσεις που εξέδωσε η OLAF μεταξύ της 1ης Μαρτίου 2016 και της 28ης Φεβρουαρίου 2018 τις οποίες, ωστόσο, δεν εφάρμοσαν οι αρμόδιες αρχές ( 10 )

18. Η επιτροπή εποπτείας αναγνώρισε ότι οι συστάσεις της OLAF, ειδικότερα οι συστάσεις δημοσιονομικού και πειθαρχικού χαρακτήρα, ακολουθούνται συνήθως από τις αρχές και τα θεσμικά όργανα προς τα οποία απευθύνονται. Η κύρια διαπίστωση της επιτροπής εποπτείας αφορούσε συστάσεις δικαστικού χαρακτήρα, στις οποίες εντόπισε τρεις βασικές αδυναμίες που θα μπορούσαν να εξηγήσουν το χαμηλό ποσοστό απαγγελίας κατηγοριών ( 11 ) που καταγράφηκε τα τελευταία έτη. i) Οι τρέχουσες διαδικασίες παρακολούθησης που εφαρμόζει η OLAF δεν είναι ικανοποιητικές. ii) Μετά την παραλαβή των τελικών εκθέσεων της OLAF, οι αρμόδιες αρχές σπανίως προβαίνουν σε περαιτέρω ενέργειες. Ως εκ τούτου, η ποιότητα των εκθέσεων, τα αποδεικτικά στοιχεία που συγκεντρώνονται και η ισχύς των συστάσεων είναι θεμελιώδους σημασίας για την αξιολόγηση της υπόθεσης σε εθνικό επίπεδο. iii) Για την αξιολόγηση της ποινικής ευθύνης σε εθνικό επίπεδο, τα αποδεικτικά στοιχεία που συγκεντρώνει η OLAF δεν πληρούν πάντοτε τα πρότυπα απόδειξης που αναμένουν οι αποδέκτριες αρχές.

19. Η επιτροπή εποπτείας συνέστησε στην OLAF: — να επανεξετάσει τις διαδικασίες παρακολούθησης με τη δημιουργία ειδικών ομάδων επακολούθησης, έτσι ώστε οι ερευνητές να απαλλαγούν από αυτό το καθήκον· — να βελτιώσει την υποβολή στοιχείων στην επιτροπή εποπτείας σχετικά με τις συστάσεις που δεν εφαρμόστηκαν· — να διασφαλίσει ότι οι φάκελοι που διαβιβάζονται στις δικαστικές αρχές: α) αναφέρουν σαφώς τα αποδεικτικά στοιχεία που συγκεντρώθηκαν και τις εκτιμήσεις που οδηγούν στο συμπέρασμα ότι ενδέχεται να έχει διαπραχθεί ποινικό αδίκημα· και β) περιλαμβάνουν ανάλυση των εθνικών δικονομικών απαιτήσεων για τις ποινικές διαδικασίες· — να καθιερώσει έγκαιρη συνεργασία με τις δικαστικές αρχές· — να υποβάλλει ετησίως έκθεση σχετικά με τα ποσά που ανακτήθηκαν κατόπιν δημοσιονομικών συστάσεων της OLAF· — να διασφαλίσει ότι οι δημοσιονομικές συστάσεις είναι αναλογικές· και — να θεσπίσει ενιαίους κανόνες για την προστασία των θεμελιωδών δικαιωμάτων και των διαδικαστικών εγγυήσεων των ενδιαφερόμενων προσώπων και να ενισχύσει το παραδεκτό των αποδεικτικών στοιχείων.

20. Στη γνωμοδότησή της, η επιτροπή εποπτείας αναγνώρισε ότι ο γενικός διευθυντής της OLAF είχε ήδη λάβει μέτρα για τη βελτίωση της επακολούθησης των δημοσιονομικών συστάσεων. Η επιτροπή εποπτείας εξέφρασε επίσης την ικανοποίησή της για τη σύσταση της ειδικής ομάδας παρακολούθησης, μιας ειδικής ομάδας επιφορτισμένης με τον εντοπισμό τόσο ειδικών όσο και συστημικών ζητημάτων κατά την εκτέλεση του προϋπολογισμού της ΕΕ, βάσει παρατυπιών ή περιπτώσεων απάτης που διαπιστώνονται από την OLAF. Η ειδική ομάδα προτίθεται να επεκτείνει τις δραστηριότητές της σε σχέση με τις συστάσεις διοικητικού και δικαστικού χαρακτήρα. Η επιτροπή εποπτείας υποστηρίζει την ανάγκη χορήγησης πρόσθετων πόρων για την αποτελεσματική εκτέλεση αυτού του καθήκοντος.

3.2. Διακανονισμοί εργασίας μεταξύ της OLAF και της Ευρωπαϊκής Εισαγγελίας — γνωμοδότηση αριθ. 2/2021

21. Δεδομένου του κοινού τους στόχου να διαφυλάσσουν την ακεραιότητα του προϋπολογισμού της Ένωσης, είναι σημαντικό η OLAF και η Ευρωπαϊκή Εισαγγελία να δημιουργήσουν και να διατηρήσουν στενή σχέση με βάση την αρχή της καλόπιστης συνεργασίας.

22. Στις 3 Δεκεμβρίου 2020 ο γενικός διευθυντής της OLAF διαβίβασε στην επιτροπή εποπτείας για γνωμοδότηση το σχέδιο των διοικητικών διακανονισμών εργασίας που συμφωνήθηκαν μεταξύ της OLAF και της Ευρωπαϊκής Εισαγγελίας ( 12 ) . Η επιτροπή εποπτείας, στη γνωμοδότηση αριθ. 2/2021 που εξέδωσε στις 31 Μαΐου 2021 ( 13 ) , εξέφρασε την ικανοποίησή της για τους διακανονισμούς εργασίας, «ειδικότερα όσον αφορά τον καθορισμό δεσμευτικών προθεσμιών, την τακτική ανταλλαγή πληροφοριών μεταξύ των μερών, τη χρήση υποδειγμάτων για την αμοιβαία υποβολή εκθέσεων και τη διαβίβαση πιθανών υποθέσεων, καθώς και τη δυνατότητα συμφωνίας σχετικά με την ενδιάμεση υποβολή εκθέσεων στις περιπτώσεις που η OLAF υποστηρίζει έρευνες της Ευρωπαϊκής Εισαγγελίας και στις περιπτώσεις συμπληρωματικών ερευνών που διεξάγονται από την OLAF».

23. Η επιτροπή εποπτείας διατύπωσε ορισμένες συγκεκριμένες παρατηρήσεις και προτάσεις προς τα μέρη με σκοπό να αποσαφηνιστούν καλύτερα τα εξής σημεία: i) Πρακτικοί όροι της συνεργασίας τους όσον αφορά την αμοιβαία υποβολή εκθέσεων και τη διαβίβαση πιθανών υποθέσεων (14). ii) Κριτήρια και λεπτομέρειες της αμοιβαίας έμμεσης πρόσβασης στα αντίστοιχα ηλεκτρονικά συστήματα διαχείρισης υποθέσεων (15). iii) Χρήση τεχνικών εργαλείων, όπως υποδειγμάτων (16). Στο πλαίσιο αυτό, η επιτροπή εποπτείας, με βάση τη δική της πείρα από προηγούμενες παρατεταμένες και συχνά άκαρπες επαφές με την OLAF σχετικά με το περιεχόμενο των ετήσιων εκθέσεων και τον ορισμό του τι συνιστά σχετική και ουσιαστική πληροφορία, πρότεινε να εξεταστεί προσεκτικά εκ των προτέρων το περιεχόμενο των εν λόγω υποδειγμάτων, προκειμένου να αποφευχθούν περιττές ανταλλαγές πληροφοριών και πρόσθετα αιτήματα για τη χορήγηση πληροφοριών που λείπουν ή για περαιτέρω διευκρινίσεις. iv) Η διατύπωση των διακανονισμών εργασίας ώστε να αποφεύγεται η περιττή σύγχυση και αβεβαιότητα για τη στήριξη από την OLAF κατά τη διάρκεια ερευνών της Ευρωπαϊκής Εισαγγελίας και τα αιτήματα συνδρομής της OLAF προς την Ευρωπαϊκή Εισαγγελία (17). v) Ειδικοί διακανονισμοί που πρέπει να συμφωνηθούν από τα μέρη, ώστε η OLAF να είναι σε θέση να διεξάγει εσωτερικές έρευνες σχετικά με την ηγεσία και το προσωπικό της Ευρωπαϊκής Εισαγγελίας. vi) Ένα σύστημα, το οποίο θα συμφωνηθεί από τα μέρη, για τον τακτικό διάλογο μεταξύ του γενικού διευθυντή της OLAF και του Ευρωπαίου γενικού εισαγγελέα, και για την επανεξέταση των διακανονισμών εργασίας από τα μέρη, μόλις αυτά αποκομίσουν σημαντική πείρα, τουλάχιστον 1 έτος μετά την έναρξη ισχύος τους (18).

24. Η OLAF και η Ευρωπαϊκή Εισαγγελία έλαβαν υπόψη τις περισσότερες εκτιμήσεις της επιτροπής εποπτείας και συμφώνησαν να τροποποιήσουν αναλόγως τις σχετικές διατάξεις ( 19 ) . Το τελικό κείμενο των διακανονισμών εργασίας υπογράφηκε στις 5 Ιουλίου 2021. Η επιτροπή εποπτείας εκφράζει την ικανοποίησή της για την έκβαση των διαβουλεύσεών της όσον αφορά αυτό το σημαντικό στοιχείο που διέπει τις σχέσεις μεταξύ των δύο αυτών οργάνων.

3.3. Εποπτεία εσωτερικών ερευνών: στρατηγικά συμπεράσματα και βέλτιστες πρακτικές — γνωμοδότηση αριθ. 3/2021

25. Τον Οκτώβριο του 2021 η επιτροπή εποπτείας εξέδωσε τη γνωμοδότηση αριθ. 3/2021 σχετικά με την εποπτεία των εσωτερικών ερευνών ( 20 ) . Η επιτροπή εποπτείας αξιολόγησε τον τρόπο με τον οποίο η OLAF διεξήγαγε τέσσερις εσωτερικές έρευνες σχετικά με σοβαρές καταγγελίες για την εκτέλεση επαγγελματικών καθηκόντων ή για σοβαρό παράπτωμα μελών και υπαλλήλων που κατέχουν ανώτερες θέσεις στα θεσμικά και λοιπά όργανα και τους οργανισμούς της ΕΕ.

26. Η επιτροπή εποπτείας είχε πρόσβαση στους φακέλους υποθέσεων που διατέθηκαν από την OLAF και ανέλυσε διεξοδικά όλα τα σχετικά έγγραφα με βάση το ισχύον νομικό πλαίσιο της OLAF. Προέβη σε συγκριτική ανάλυση των τεσσάρων ερευνών, εστιάζοντας στα κύρια διαδικαστικά στάδια της έρευνας. Συγκεκριμένα, εξέτασε: i) την απαίτηση ύπαρξης επαρκών υπονοιών που να δικαιολογούν την έναρξη των ερευνών· ii) το πεδίο τους· iii) τη χρήση των εργαλείων έρευνας που έχει στη διάθεσή της η OLAF· και iv) την τελική έκθεση έρευνας και τον νομικό έλεγχο των ερευνών.

27. Η επιτροπή εποπτείας διαπίστωσε αποκλίσεις μεταξύ των τεσσάρων υποθέσεων σε σχέση με όλα τα ανωτέρω στάδια. Στη συνέχεια, κατέληξε σε συμπεράσματα και εξέδωσε συστάσεις, οι σημαντικότερες από τις οποίες συνοψίζονται παρακάτω: i) Κατά την αξιολόγηση της απαίτησης για ύπαρξη «επαρκών υπονοιών» για την έναρξη έρευνας, η OLAF θα πρέπει να συγκεντρώνει όλες τις απαραίτητες πληροφορίες από τα θεσμικά όργανα της ΕΕ, ειδικότερα σε περιπτώσεις στις οποίες τα θεσμικά όργανα είχαν προηγουμένως διεξαγάγει έρευνες σχετικά με τους ίδιους ισχυρισμούς. Αυτό είναι ακόμη πιο σημαντικό κατά την αξιολόγηση ισχυρισμών που διατυπώνονται ανώνυμα. ii) Η μονάδα υποστήριξης της επιχειρησιακής ανάλυσης θα πρέπει να συνεισφέρει στη διαδικασία επιλογής αναλύοντας πληροφορίες που προέρχονται από ανώνυμες πηγές. iii) Θα πρέπει να συμπεριληφθεί στις ΚΓΔΕ ορισμός της έννοιας των «επαρκών υπονοιών». iv) Η OLAF θα πρέπει να ενημερώνει την επιτροπή εποπτείας όταν κινεί έρευνα για ευαίσθητες υποθέσεις στις οποίες θα μπορούσε να διακυβεύεται η φήμη της ΕΕ. v) Η OLAF θα πρέπει να θέσει σε εφαρμογή αποτελεσματικούς μηχανισμούς για την αποφυγή καταστάσεων στις οποίες καθορίζει με υπερβολικά ευρύ τρόπο το πεδίο της έρευνας και/ή επεκτείνει το πεδίο της έρευνας χωρίς να ακολουθεί την εφαρμοστέα διαδικασία. vi) Η OLAF θα πρέπει να αναθέσει τον έλεγχο νομιμότητας που διενεργεί η μονάδα 01 —η ίδια μονάδα που προετοιμάζει τις εναρκτήριες γνωμοδοτήσεις— σε άλλη οντότητα, προκειμένου να διασφαλίζεται ανεξάρτητος έλεγχος νομιμότητας. Επίσης, ο γενικός διευθυντής της OLAF θα πρέπει να επανεξετάσει την ανάθεση αρμοδιοτήτων στις διάφορες μονάδες και διευθύνσεις, ώστε να τεθεί σε εφαρμογή ένα αποτελεσματικό σύστημα ανεξάρτητων, αμερόληπτων και αντικειμενικών ελέγχων για τον έλεγχο νομιμότητας και την επανεξέταση. vii) Η επιτροπή εποπτείας δίνει ιδιαίτερη έμφαση στην ανάγκη κατάρτισης κατάλληλου προγράμματος εργασιών για τις έρευνες. Επίσης, σε ευαίσθητες εσωτερικές έρευνες, κάθε φορά που η OLAF χρησιμοποιεί τη διακριτική της ευχέρεια για να αποφασίσει ποια ερευνητικά μέτρα θα λάβει και πότε, θα πρέπει να καταγράφει στον φάκελο της υπόθεσης τους λόγους στους οποίους βασίστηκε η απόφασή της. viii) Η επιτροπή εποπτείας διαπίστωσε γενική έλλειψη σχολαστικής και συστηματικής οργάνωσης των φακέλων των υποθέσεων στις τέσσερις υποθέσεις και ζήτησε από την OLAF να θεσπίσει διατάξεις για την αντιμετώπιση αυτής της κατάστασης. Η επιτροπή εποπτείας ευελπιστεί ότι η OLAF θα αντιμετωπίσει αυτά τα ζητήματα που εγείρουν ανησυχία μέσω του συστήματος διαχείρισης υποθέσεων που εφαρμόζει και θα θεσπίσει νέους σχετικούς κανόνες. ix) Η OLAF θα πρέπει να εξετάσει το ενδεχόμενο δημιουργίας ειδικής υπηρεσίας για τον σχεδιασμό μεθόδων για τη διερεύνηση πιθανών περιπτώσεων διαφθοράς στις οποίες εμπλέκονται εκπρόσωποι ομάδων συμφερόντων, του ζητήματος της μεταπήδησης προς ή από τον δημόσιο στον ιδιωτικό τομέα, συγκρούσεων συμφερόντων και της παραβίασης των καθηκόντων ακεραιότητας και διαφάνειας.

28. Η επιτροπή εποπτείας σημειώνει ότι οι αναθεωρημένες ΚΓΔΕ περιέχουν διατάξεις που εφαρμόζουν δύο από τις ανωτέρω συστάσεις. Ειδικότερα, η επιτροπή εποπτείας εκφράζει την ικανοποίησή της για τα εξής: i) τη σύσταση της ομάδας επανεξέτασης, η οποία θα τεθεί υπό την άμεση ευθύνη του αναπληρωτή γενικού διευθυντή· και ii) την απαίτηση οι μονάδες έρευνας να «περιγράφουν συνοπτικά ένα αρχικό πρόγραμμα εργασιών». Η επιτροπή εποπτείας αναμένει ότι θα εκδοθούν περαιτέρω εσωτερικές κατευθυντήριες γραμμές για τους ερευνητές σχετικά με την κατάρτιση και την τακτική επικαιροποίηση του προγράμματος εργασιών. Συνολικά, η επιτροπή εποπτείας αναγνωρίζει την προσπάθεια της OLAF να εφαρμόσει τις συστάσεις της επιτροπής εποπτείας. Ωστόσο, προκειμένου να αμβλυνθούν οι ανησυχίες της, η επιτροπή εποπτείας πιστεύει ότι απαιτείται ισχυρή και διαρκής επαγρύπνηση για την αντιμετώπιση των ελλείψεων και/ή των σφαλμάτων που εντόπισε στη γνωμοδότησή της σχετικά με τις αρμοδιότητες που έχουν ανατεθεί στο προσωπικό της και εκτελούνται από αυτό. Είναι σημαντικό να αντληθούν διδάγματα από τις έρευνες αυτές για σκοπούς μελλοντικής διαχείρισης του προσωπικού της OLAF.

3.4. Προσχέδιο προϋπολογισμού της OLAF για το 2022 — γνωμοδότηση αριθ. 4/2021

29. Κάθε έτος η επιτροπή εποπτείας της OLAF εκδίδει γνωμοδότηση σχετικά με το προσχέδιο προϋπολογισμού της OLAF, προκειμένου να διασφαλίζει στα θεσμικά όργανα της ΕΕ ότι το σχέδιο προϋπολογισμού λαμβάνει υπόψη την ανεξαρτησία του ερευνητικού έργου της OLAF. Η γνωμοδότηση παρέχει επίσης τη διαβεβαίωση ότι η OLAF διαθέτει επαρκείς πόρους για την παροχή αποτελεσματικής και αποδοτικής διοργανικής υπηρεσίας για την καταπολέμηση της απάτης. Στη συνέχεια, ο γενικός διευθυντής της OLAF μπορεί να χρησιμοποιήσει τη γνωμοδότηση αυτή σε σχέση με τις αρμόδιες για τον προϋπολογισμό αρχές και τις αρμόδιες για την απαλλαγή αρχές της ΕΕ.

30. Στις 18 Οκτωβρίου 2021 η επιτροπή εποπτείας εξέδωσε τη γνωμοδότηση αριθ. 4/2021 σχετικά με το προσχέδιο προϋπολογισμού της OLAF για το 2022 ( 21 ) . Η ανάλυσή της επικεντρώθηκε ειδικότερα στα εξής: i) στη στρατηγική της OLAF για τους ανθρώπινους πόρους, λαμβάνοντας επίσης υπόψη τον αντίκτυπο της σύστασης της Ευρωπαϊκής Εισαγγελίας και της θέσπισης του μηχανισμού ανάκαμψης και ανθεκτικότητας· και ii) στον οικονομικό και επιχειρησιακό αντίκτυπο της εφαρμογής του OCM της OLAF.

31. Η επιτροπή εποπτείας εκτίμησε ότι το προσχέδιο προϋπολογισμού της OLAF για το 2022 ήταν σύμφωνο με τους πόρους που απαιτούνται για την αποτελεσματική διεξαγωγή των ερευνών. Η επιτροπή εποπτείας υποστήριξε πλήρως το αίτημα της OLAF για πρόσθετες θέσεις. Η επιτροπή εποπτείας έκρινε ότι είναι αντιπαραγωγικό να ανατίθενται κάθε έτος στην OLAF νέες αρμοδιότητες και καθήκοντα (Ευρωπαϊκή Εισαγγελία, μηχανισμός ανάκαμψης και ανθεκτικότητας), αφενός, και να εφαρμόζεται κάθε έτος σταδιακή μείωση των ανθρώπινων και οικονομικών πόρων της, αφετέρου. Η επιτροπή εποπτείας συμφώνησε επίσης με την OLAF ότι μια νέα μείωση του προϋπολογισμού της για έξοδα ταξιδίων κατά 20 % θα μπορούσε να θέσει σε κίνδυνο την ικανότητά της να επιτελεί το ερευνητικό έργο της.

32. Τέλος, η επιτροπή εποπτείας σημείωσε ότι η ανάπτυξη και η θέσπιση του OCM είναι ένα πολύ δαπανηρό έργο ( 22 ) που, έως τώρα, δεν έχει προσφέρει, εντός του καθορισμένου χρονοδιαγράμματος, ένα ισχυρό και, κυρίως, φιλικό προς τον χρήστη, ευέλικτο και αποδοτικό σύστημα διαχείρισης υποθέσεων.

33. Τα τελευταία έτη η επιτροπή εποπτείας έχει επανειλημμένα εκφράσει σοβαρές ανησυχίες σχετικά με την κλιμάκωση του κόστους του OCM ( 23 ) , το οποίο φαίνεται ότι βασίστηκε σε εσωτερικές εσφαλμένες παραδοχές και αποφάσεις ( 24 ) και σχεδιάστηκε αρχικά χωρίς να ληφθούν υπόψη οι ανάγκες εποπτείας ( 25 ) . Οι ανησυχίες αυτές έχουν επιδεινωθεί λόγω της έως τώρα περιορισμένης έρευνας ικανοποίησης χρηστών των ελεγκτών της OLAF και της παράλληλης συνεχιζόμενης ανάπτυξης από ορισμένες γενικές διευθύνσεις της Επιτροπής ενός νέου συστήματος διαχείρισης υποθέσεων, στο οποίο συμμετέχει επίσης η OLAF.

34. Ως εκ τούτου, η επιτροπή εποπτείας κάλεσε τον γενικό διευθυντή της OLAF να διενεργήσει το συντομότερο δυνατόν λεπτομερή ανάλυση, βάσει κόστους, των πλεονεκτημάτων και των μειονεκτημάτων της διατήρησης του OCM ή της μετάβασης στο σύστημα διαχείρισης υποθέσεων CASE@EC της Επιτροπής. Στο πλαίσιο αυτό και δεδομένου ότι η Ευρωπαϊκή Εισαγγελία αποφάσισε να εφαρμόσει το CASE@EC, η επιτροπή εποπτείας επανέλαβε την άποψη που εξέφρασε στη γνωμοδότησή της σχετικά με το προσχέδιο προϋπολογισμού της OLAF για το 2021, σύμφωνα με την οποία, δεδομένου ότι η Ευρωπαϊκή Εισαγγελία και η OLAF θα χρησιμοποιούν διαφορετικά συστήματα διαχείρισης υποθέσεων, ενδέχεται να απαιτηθούν στο μέλλον πρόσθετοι δημοσιονομικοί πόροι για να διασφαλιστούν η αναγκαία διαλειτουργικότητα και οι αναγκαίες συνέργειες μεταξύ των δύο συστημάτων.

3.5. Παρακολούθηση της διάρκειας των ερευνών της OLAF

35. Το άρθρο 7 παράγραφος 8 του κανονισμού για την OLAF ορίζει ότι η επιτροπή εποπτείας πρέπει να διενεργεί κατά περίπτωση ανάλυση για κάθε έρευνα η διάρκεια της οποίας έχει υπερβεί τους 12 μήνες, ώστε να διασφαλίζεται ότι οι έρευνες της OLAF διεξάγονται αδιαλείπτως και κατά τη διάρκεια χρονικής περιόδου ανάλογης προς τις περιστάσεις και την περιπλοκότητά τους.

36. Πρώτον, με την τακτική παρακολούθηση της διάρκειας των ερευνών της OLAF και των αιτιών τυχόν αδικαιολόγητων καθυστερήσεων, η επιτροπή εποπτείας επιδιώκει να διασφαλίσει ότι δεν υπάρχουν εξωτερικές ή εσωτερικές παρεμβάσεις στην αμερόληπτη διεξαγωγή των ερευνών. Δεύτερον, μια χρονοβόρα έρευνα η διάρκεια της οποίας δεν μπορεί να δικαιολογηθεί μπορεί να έχει σοβαρές αρνητικές συνέπειες όσον αφορά: i) τα δικαιώματα υπεράσπισης των ενδιαφερομένων· και/ή ii) τη συνέχεια της έρευνας. Τέλος, με την παρακολούθηση της διάρκειας των ερευνών, η επιτροπή εποπτείας ελέγχει αν οι ανθρώπινοι και οικονομικοί πόροι που έχουν διατεθεί στην OLAF έχουν χρησιμοποιηθεί αποτελεσματικά.

37. Η επιτροπή εποπτείας έχει δώσει διαχρονικά ιδιαίτερη προσοχή στο ζήτημα της «διάρκειας» των ερευνών της OLAF και τα τελευταία έτη έχει εκφράσει ανησυχίες σχετικά με την έλλειψη σαφών και λεπτομερών διατάξεων στις ΚΓΔΕ όσον αφορά τη διαχείριση της διάρκειας των ερευνών. Οι εν λόγω κανόνες ενισχύουν την ασφάλεια δικαίου· η απουσία τους μπορεί να αποβεί επιζήμια για τη διασφάλιση της διαφάνειας των διαδικασιών της OLAF, ειδικότερα έναντι των «ενδιαφερόμενων προσώπων».

38. Το 2021 η επιτροπή εποπτείας εξέδωσε γνωμοδότηση στην οποία εξέταζε 40 υποθέσεις της OLAF διάρκειας άνω των 36 μηνών. Έλαβε επίσης, όπως κάθε έτος, πληροφορίες σχετικά με έρευνες διάρκειας άνω των 12 μηνών.

3.5.1 Ανάλυση των ερευνών της OLAF διάρκειας άνω των 36 μηνών — γνωμοδότηση αριθ. 5/2021.

39. Στην έκθεση δραστηριοτήτων της για το 2019 ( 26 ) , η επιτροπή εποπτείας διαπίστωσε ότι σχεδόν το 40 % των μεμονωμένων υποθέσεων που κοινοποιήθηκαν το 2019 είχαν διάρκεια άνω των 24 μηνών, εκ των οποίων το 10 % είχε διάρκεια άνω των 36 μηνών. Για να κατανοήσει καλύτερα τον τρόπο με τον οποίο η OLAF διαχειρίζεται και ελέγχει τη διάρκεια των ερευνών της, η επιτροπή εποπτείας αποφάσισε να διεξαγάγει διεξοδική ανάλυση 40 ερευνών που διήρκεσαν πάνω από 36 μήνες το 2019. Η επιτροπή εποπτείας εξέφρασε την ιδιαίτερη ικανοποίησή της για το γεγονός ότι της χορηγήθηκε, για πρώτη φορά, πλήρης πρόσβαση στους σχετικούς φακέλους των υποθέσεων.

40. Στη γνωμοδότησή της ( 27 ) , η επιτροπή εποπτείας εντόπισε ορισμένες ελλείψεις στις διαδικασίες της OLAF, οι οποίες θα μπορούσαν να έχουν αντίκτυπο στη διάρκεια των ερευνών. Ειδικότερα, διαπίστωσε μεγάλες αποκλίσεις στην πρακτική διεξαγωγής ερευνών της OLAF και στην καταγραφή των δραστηριοτήτων στους φακέλους των υποθέσεων. Η επιτροπή εποπτείας διαπίστωσε επίσης ότι η OLAF δεν διαθέτει: i) επίσημη και σαφώς καθορισμένη εσωτερική διαδικασία για την παρακολούθηση της διάρκειας των ερευνών της· ii) σχέδιο εργασιών ή ερευνών· ή iii) εσωτερικούς κανόνες για τον ορισμό και την απόδοση «επιχειρησιακής προτεραιότητας». Η επιτροπή εποπτείας θεωρεί ότι οι αδυναμίες αυτές οφείλονται κυρίως στο ότι η OLAF δεν έχει θεσπίσει ειδικές και λεπτομερείς διατάξεις στις ΚΓΔΕ σχετικά με τα ζητήματα της «συνέχειας» και της «διάρκειας» των ερευνών.

41. Η επιτροπή εποπτείας απηύθυνε τις ακόλουθες συστάσεις προς την OLAF: — να θεσπίσει αυτόματο μηχανισμό συστήματος δεικτών έγκαιρης ενημέρωσης στο πλαίσιο του OCM, ώστε να διασφαλίζεται ότι οι περίοδοι αδράνειας άνω των 3 μηνών είναι άμεσα ορατές στη διοίκηση της OLAF· — να διασφαλίσει ότι τα εμπόδια που έχουν ή θα μπορούσαν να έχουν αντίκτυπο στη διάρκεια μιας έρευνας, καθώς και όλες οι αποφάσεις που λαμβάνονται για την αντιμετώπισή τους, τεκμηριώνονται δεόντως και καταγράφονται στον φάκελο υπόθεσης κάθε έρευνας· — να προβλέψει στις ΚΓΔΕ σαφείς εσωτερικές διαδικασίες για τον χειρισμό της διάρκειας μιας έρευνας. Ειδικότερα, για υποθέσεις με διάρκεια άνω των 24 μηνών, η OLAF θα πρέπει να θεσπίσει συγκεκριμένη διαδικασία επανεξέτασης που θα παρέχει στον γενικό διευθυντή τη δυνατότητα να αποφασίζει ποιος είναι ο καλύτερος τρόπος να επισπευσθεί η διεκπεραίωση των εν λόγω ερευνών και, στην περίπτωση υποθέσεων διάρκειας άνω των 36 μηνών, ειδική διαδικασία· — να διασφαλίσει ότι όλες οι γνωμοδοτήσεις της ομάδας επανεξέτασης περιλαμβάνουν αξιολόγηση της διάρκειας των ερευνών· — να μεριμνήσει για την κατάρτιση λεπτομερούς σχεδίου έρευνας για κάθε έρευνα που κινείται και για την τακτική επικαιροποίησή του και τη συμπερίληψή του στον φάκελο υπόθεσης κάθε έρευνας· — να συμπεριλάβει σαφείς κανόνες στις ΚΓΔΕ σχετικά με την απόδοση «επιχειρησιακής προτεραιότητας» σε μια υπόθεση· — να διασφαλίσει ότι οι κρίσιμες αποφάσεις που επηρεάζουν ουσιαστικά τη διάρκεια μιας έρευνας θα πρέπει πάντα να λαμβάνονται σε επίπεδο διευθυντή και να καταγράφονται συστηματικά στο OCM· — να διασφαλίσει ότι, κάθε φορά που ένα μέλος της ομάδας έρευνας αποχωρεί από την Υπηρεσία, συντάσσει σημείωμα παράδοσης στο οποίο καταγράφονται όλες οι δραστηριότητες που έχουν πραγματοποιηθεί και τα αποδεικτικά στοιχεία που έχουν ήδη συλλεχθεί, και αναφέρονται οι δραστηριότητες και το χρονοδιάγραμμα που θα πρέπει να εκτελέσει το επόμενο μέλος της ομάδας που καλύπτει την υπόθεση.

42. Η επιτροπή εποπτείας θεωρεί ότι οι συστάσεις της θα πρέπει να ληφθούν υπόψη κατά τη διεξαγόμενη αναθεώρηση των ΚΓΔΕ ( 28 ) . Οι ολοκληρωμένες και ουσιαστικές ΚΓΔΕ θα βοηθήσουν επίσης τον μελλοντικό ελεγκτή διαδικαστικών εγγυήσεων ( 29 ) κατά τον χειρισμό καταγγελιών κατά της OLAF για διαδικαστικές παρατυπίες.

3.5.2 Εκθέσεις σχετικά με έρευνες διάρκειας άνω των 12 μηνών που υποβλήθηκαν στην επιτροπή εποπτείας το 2021

43. Εάν μια έρευνα δεν μπορεί να ολοκληρωθεί μετά την παρέλευση δωδεκαμήνου από την έναρξή της, το άρθρο 7 παράγραφος 8 του κανονισμού για την OLAF ( 30 ) ορίζει ότι ο γενικός διευθυντής της OLAF πρέπει να υποβάλει επίσημη έκθεση στην επιτροπή εποπτείας κατά τη λήξη της δωδεκάμηνης προθεσμίας και στη συνέχεια ανά εξάμηνο. Στις εκθέσεις αυτές, η OLAF αναφέρει τους λόγους της μη ολοκλήρωσης και, κατά περίπτωση ( 31 ) , τα διορθωτικά μέτρα για την επίσπευση της έρευνας, καθώς και το αναμενόμενο χρονοδιάγραμμα για την ολοκλήρωσή της.

44. Κατά τη διάρκεια του 2021 η επιτροπή εποπτείας έλαβε από την OLAF 761 εκθέσεις σχετικά με 482 μεμονωμένες έρευνες διάρκειας άνω των 12 μηνών. Από τις μεμονωμένες αυτές υποθέσεις, το 29,25 % είχε διαρκέσει περισσότερο από 12 μήνες και το 27,18 % περισσότερο από 18 μήνες. Για το 43,57 % όλων των υποθέσεων η έρευνα είχε διαρκέσει πάνω από 24 μήνες (σχήμα 1). Η κατά τομέα ανάλυση των ερευνών της OLAF παρουσιάζεται στο σχήμα 2. Σχήμα 1 482 μεμονωμένες υποθέσεις — 2021 Σχήμα 2 482 μεμονωμένες υποθέσεις — 2021

3.6. Αναθεώρηση των κατευθυντήριων γραμμών της OLAF για τις διαδικασίες έρευνας

45. Μετά την αναθεώρηση του κανονισμού για την OLAF, η OLAF τροποποίησε τις υφιστάμενες ΚΓΔΕ προκειμένου να ενσωματώσει νέες διατάξεις του κανονισμού για την OLAF στις νέες εσωτερικές κατευθυντήριες γραμμές και να θεσπίσει ένα σαφές και συνεκτικό πλαίσιο για όλες τις δραστηριότητες έρευνας, υποστήριξης και συντονισμού. Η OLAF εξήγησε στην επιτροπή εποπτείας ότι η εν λόγω διαδικασία αναθεώρησης θα πραγματοποιηθεί σε δύο διακριτά στάδια.

46. Κατά το πρώτο στάδιο, η αναθεώρηση θα περιοριστεί στα απολύτως αναγκαία για την εναρμόνιση των ΚΓΔΕ με τον κανονισμό (ΕΕ, Ευρατόμ) 2020/2223 και την έναρξη λειτουργίας της Ευρωπαϊκής Εισαγγελίας. Στο δεύτερο στάδιο θα πραγματοποιηθεί μια πιο ολοκληρωμένη αναθεώρηση. Αυτή θα συμπεριλάβει πτυχές που καλύπτονται προς το παρόν από άλλες εσωτερικές οδηγίες και κατευθυντήριες γραμμές της OLAF, τις πρακτικές που θα θεσπιστούν στο πλαίσιο της συνεργασίας της OLAF με την Ευρωπαϊκή Εισαγγελία, τις συστάσεις των ενδιαφερόμενων μερών της OLAF και ζητήματα που έχουν εντοπιστεί από το προσωπικό της OLAF με την πάροδο των ετών.

47. Σύμφωνα με τον κανονισμό για την OLAF ( 32 ) , ο γενικός διευθυντής της OLAF εγκρίνει οποιεσδήποτε τροποποιήσεις των ΚΓΔΕ, αφού πρώτα η επιτροπή εποπτείας έχει διατυπώσει τις παρατηρήσεις της.

48. Στις 28 Μαΐου 2021 η OLAF διαβίβασε στην επιτροπή εποπτείας σχέδιο των αναθεωρημένων ΚΓΔΕ που καλύπτει το πρώτο στάδιο. Το σχέδιο συζητήθηκε με το προσωπικό της OLAF και τη γραμματεία σε τεχνική συνεδρίαση στις 6 Ιουνίου 2021 και στη συνεδρίαση ολομέλειας της 22ας Ιουνίου 2021. Η επιτροπή εποπτείας υπέβαλε τις παρατηρήσεις της στον γενικό διευθυντή της OLAF στις 17 Αυγούστου 2021. Οι νέες ΚΓΔΕ άρχισαν να ισχύουν στις 11 Οκτωβρίου 2021.

49. Στις παρατηρήσεις της, η επιτροπή εποπτείας υπενθύμισε ότι έχει ήδη συστήσει στην OLAF να προβεί σε πλήρη αναθεώρηση των ΚΓΔΕ (γνωμοδότηση αριθ. 2/2017 σχετικά με την αξιολόγηση του κανονισμού για την OLAF). Έχει ήδη διατυπώσει ορισμένες ειδικές συστάσεις στο πλαίσιο αυτό όσον αφορά τόσο την οργάνωση της OLAF όσο και τις πρακτικές έρευνας που εφαρμόζει (γνωμοδότηση αριθ. 3/2021 σχετικά με τις βέλτιστες πρακτικές στις εσωτερικές έρευνες). Ως εκ τούτου, επικρότησε την απόφαση της OLAF να προβεί στην αναθεώρηση των ΚΓΔΕ. Για την επιτροπή εποπτείας, είναι επιτακτική ανάγκη το μελλοντικό κείμενο των ΚΓΔΕ, μετά το δεύτερο στάδιο της αναθεώρησης, να βασίζεται σε εμπεριστατωμένη και ολοκληρωμένη επανεξέταση όλων των άλλων υφιστάμενων εσωτερικών κατευθυντήριων γραμμών και οδηγιών της OLAF. Ορισμένες από αυτές, αν όχι όλες, θα πρέπει να ενσωματωθούν στις ΚΓΔΕ. Αυτό είναι σημαντικό, δεδομένου ότι οι ΚΓΔΕ είναι οι μόνες κατευθυντήριες γραμμές, οδηγίες ή εγχειρίδιο που πρέπει να δημοσιοποιούνται από την OLAF, σύμφωνα με τον κανονισμό για την OLAF ( 33 ) . Με τον τρόπο αυτόν διασφαλίζεται ο απαιτούμενος βαθμός διαφάνειας και ασφάλειας δικαίου έναντι των υπό έρευνα προσώπων. Οι ολοκληρωμένες και ουσιαστικές ΚΓΔΕ θα βοηθήσουν επίσης τον μελλοντικό ελεγκτή διαδικαστικών εγγυήσεων ( 34 ) κατά τον χειρισμό καταγγελιών κατά της OLAF για διαδικαστικές παρατυπίες.

50. Για τον λόγο αυτόν, η επιτροπή εποπτείας επιφυλάχθηκε του δικαιώματός της να διατυπώσει μια ολοκληρωμένη γνωμοδότηση σχετικά με τις ΚΓΔΕ στο τέλος του δεύτερου σταδίου αναθεώρησής τους.

51. Η OLAF ενημέρωσε την επιτροπή εποπτείας και τα θεσμικά όργανα της ΕΕ ότι έχει ξεκινήσει το δεύτερο στάδιο αναθεώρησης των ΚΓΔΕ. Το δεύτερο στάδιο αναμένεται να ολοκληρωθεί εντός του 2022. Η επιτροπή εποπτείας ανυπομονεί να δει την τελική έκδοση των ΚΓΔΕ και αναμένει ότι οι συστάσεις που διατύπωσε στις πρόσφατες γνωμοδοτήσεις της θα ληφθούν υπόψη από τον γενικό διευθυντή της OLAF.

3.7. Εφαρμογή διαδικαστικών εγγυήσεων

52. Το άρθρο 9 του κανονισμού για την OLAF αναφέρει τις αρχές που πρέπει να εφαρμόζει η OLAF κατά τη διεξαγωγή έρευνας, καθώς και τις διαδικαστικές εγγυήσεις που πρέπει να τηρούνται για τα πρόσωπα που εμπλέκονται σε έρευνα της OLAF.

53. χειρίζεται μεμονωμένες καταγγελίες κατά της OLAF ούτε είναι όργανο προσφυγής που μπορεί να επανεξετάζει τις αποφάσεις της OLAF Ο κανονισμός αναθέτει στην επιτροπή εποπτείας το καθήκον να παρακολουθεί τις εξελίξεις όσον αφορά την εφαρμογή των εν λόγω διαδικαστικών εγγυήσεων. Η επιτροπή εποπτείας εκπληρώνει αυτόν τον ρόλο μέσω διαφόρων δράσεων: παρακολουθεί τον τρόπο με τον οποίο η OLAF χειρίζεται καταγγελίες για διαδικαστικές εγγυήσεις· αξιολογεί τον τρόπο με τον οποίο η OLAF τηρεί τα διαδικαστικά δικαιώματα στις έρευνές της· εντοπίζει συστημικά ή διαρθρωτικά ζητήματα· και γνωμοδοτεί για θέματα που αφορούν την εφαρμογή των διαδικαστικών εγγυήσεων. Είναι σημαντικό να τονιστεί ότι η επιτροπή εποπτείας δεν είναι αρμόδια ναμεμονωμένες καταγγελίες κατά της OLAF ούτε είναι όργανο προσφυγής που μπορεί να επανεξετάζει τις αποφάσεις της OLAF ( 35 )

54. Το 2021 η επιτροπή εποπτείας αφιέρωσε επίσης μέρος των εργασιών της στην παρακολούθηση της συμμόρφωσης της OLAF με τις διαδικαστικές εγγυήσεις.

i) Ζητήθηκε η γνώμη της επιτροπής εποπτείας σχετικά με μια λύση όσον αφορά τον νέο μηχανισμό καταγγελιών που θέσπισε η OLAF

55. Έως την έναρξη ισχύος του τροποποιημένου κανονισμού για την OLAF, φυσικά πρόσωπα ή νομικές οντότητες που επηρεάζονταν από έρευνα της OLAF είχαν τη δυνατότητα να υποβάλουν καταγγελία στον γενικό διευθυντή της OLAF. Η OLAF χειριζόταν την καταγγελία σύμφωνα με την καθιερωμένη διαδικασία της. Ο τροποποιημένος κανονισμός για την OLAF θέσπισε τον ρόλο του ελεγκτή διαδικαστικών εγγυήσεων (στο εξής: ελεγκτής), ο οποίος είναι υπεύθυνος για τον χειρισμό καταγγελιών που υποβάλλονται από ενδιαφερόμενους σε έρευνες της OLAF ( 36 )

56. Ωστόσο, ακόμη και μετά την έναρξη ισχύος του νέου κανονισμού και εν αναμονή του διορισμού του ελεγκτή από την Επιτροπή, η OLAF συνέχισε να λαμβάνει καταγγελίες, μεταξύ άλλων, και από ενδιαφερόμενα πρόσωπα. Στις αρχές του 2021 η OLAF ζήτησε τη γνώμη της επιτροπής εποπτείας ( 37 ) σχετικά με μια προσωρινή λύση για την εφαρμογή του μηχανισμού καταγγελιών κατά τη διάρκεια της μεταβατικής περιόδου μεταξύ της έναρξης ισχύος του κανονισμού και του διορισμού του ελεγκτή. Η OLAF ενημέρωσε την επιτροπή εποπτείας ότι σκόπευε να δώσει στους καταγγέλλοντες την επιλογή είτε: i) να περιμένουν έως ότου να διοριστεί ελεγκτής, ώστε αυτός να χειριστεί την καταγγελία τους· ή ii) να γίνει εξέταση της καταγγελίας τους από την OLAF στο πλαίσιο της υφιστάμενης διαδικασίας της OLAF. Στη δεύτερη περίπτωση, οι καταγγέλλοντες παραιτούνται από το δικαίωμά τους να εξεταστεί η καταγγελία τους σύμφωνα με τους νέους κανόνες.

57. Η επιτροπή εποπτείας έκρινε κατάλληλη τη λύση αυτήν και ζήτησε από την OLAF να τηρεί ενήμερη την επιτροπή εποπτείας σχετικά με τον χειρισμό από την OLAF όλων των καταγγελιών που εξετάζονται στο πλαίσιο των δύο αυτών επιλογών. Η OLAF παρείχε τις πληροφορίες που ζητήθηκαν.

ii) Η επιτροπή εποπτείας αξιολόγησε τον τρόπο με τον οποίο η OLAF εφάρμοσε τις διαδικαστικές εγγυήσεις σε συγκεκριμένες έρευνες

58. Κατά την κατάρτιση της γνωμοδότησης αριθ. 3/2021 σχετικά με τις εσωτερικές έρευνες και της γνωμοδότησης αριθ. 5/2021 σχετικά με τη διάρκεια των ερευνών, η επιτροπή εποπτείας είχε πρόσβαση σε φακέλους υποθέσεων και αξιολόγησε διεξοδικά τον τρόπο με τον οποίο η OLAF εφάρμοσε τις διαδικαστικές εγγυήσεις στις έρευνες που εξέτασε. Στη γνωμοδότηση αριθ. 3/2021, η επιτροπή εποπτείας έδωσε ιδιαίτερη προσοχή στην ανεξαρτησία της λειτουργίας επανεξέτασης, του μηχανισμού εσωτερικού ελέγχου της OLAF για τη διασφάλιση της τήρησης των διαδικαστικών εγγυήσεων. Εξέδωσε αντίστοιχη σύσταση που εφαρμόστηκε από την OLAF.

59. Στη γνωμοδότηση αριθ. 5/2021, η επιτροπή εποπτείας αποφάσισε να εστιάσει την ανάλυσή της στη συμμόρφωση της OLAF με το «δικαίωμα ενημέρωσης ενός υπαλλήλου» για την έναρξη έρευνας της OLAF και στο «δικαίωμα του ενδιαφερομένου να σχολιάσει περιστατικά που τον αφορούν προτού η OLAF συντάξει τα συμπεράσματά της ( 38 ) », και ειδικότερα στη χρήση, από την OLAF, των εξαιρέσεων για την αναβολή των εν λόγω δικαιωμάτων, όπως προβλέπεται στη νομοθεσία.

60. Από την ανάλυση προέκυψε ότι, όσον αφορά τη διαδικασία αναβολής της παροχής πληροφοριών σχετικά με την έναρξη της έρευνας, η OLAF συμμορφώθηκε με τις ισχύουσες διαδικαστικές απαιτήσεις και εγγυήσεις. Επίσης, από το 2019 έχει θέσει σε εφαρμογή ένα πολύ πιο αυστηρό σύστημα επανεξέτασης, το οποίο εφαρμόζεται πια συστηματικά σε όλες τις περιπτώσεις αναβολής. Όσον αφορά την αναβολή της δυνατότητας υποβολής σχολίων, η επιτροπή εποπτείας έκρινε ότι το σύστημα που εφαρμόζει η OLAF παρέχει επαρκείς εγγυήσεις για την προστασία των θεμελιωδών δικαιωμάτων των υπό έρευνα προσώπων και για την αποφυγή κάθε αυθαίρετης μεταχείρισης.

iii) Η επιτροπή εποπτείας αξιολόγησε τις μεμονωμένες καταγγελίες που υποβλήθηκαν στην OLAF

61. Όπως κάθε έτος, η επιτροπή εποπτείας έλαβε εξαμηνιαίες εκθέσεις και σχετικά έγγραφα όσον αφορά μεμονωμένες καταγγελίες που χειρίστηκε η OLAF ( 39 ) . Το 2021 η OLAF έλαβε συνολικά τέσσερις καταγγελίες από ενδιαφερόμενα πρόσωπα σχετικά με την εφαρμογή των διαδικαστικών εγγυήσεων, τρεις από τις οποίες αφορούσαν την ίδια εσωτερική έρευνα. Όλοι οι καταγγέλλοντες, εκτός από έναν, εξέφρασαν την επιθυμία να εξεταστεί η καταγγελία τους από τον ελεγκτή. Στη μόνη καταγγελία που χειρίστηκε η OLAF το 2021, ο ενδιαφερόμενος ισχυρίστηκε ότι: i) η OLAF δεν τον ενημέρωσε εγκαίρως ότι ήταν ενδιαφερόμενο πρόσωπο· και ii) η έρευνα δεν ολοκληρώθηκε εντός εύλογου χρονικού διαστήματος. Η επιτροπή εποπτείας λαμβάνει υπόψη την απάντηση της OLAF στον καταγγέλλοντα ότι δεν υπήρξε παραβίαση των εφαρμοστέων κανόνων. Ωστόσο, δεδομένου ότι εκκρεμούν καταγγελίες που πρέπει να εξεταστούν από τον ελεγκτή σχετικά με παρόμοια ζητήματα στην ίδια έρευνα, η επιτροπή εποπτείας δεν θα διατυπώσει περαιτέρω παρατηρήσεις.

62. Η επιτροπή εποπτείας προσβλέπει στη συνεργασία με τον ελεγκτή με σκοπό την ενίσχυση της εφαρμογής των διαδικαστικών εγγυήσεων και των θεμελιωδών δικαιωμάτων.

4. Συνεργασία

4.1. Συνεργασία με τη OLAF

63. Κατά τη διάρκεια του 2021 η επιτροπή εποπτείας εδραίωσε την εποικοδομητική συνεργασία της με την OLAF. Εκτός από την ολοκλήρωση των συζητήσεων σχετικά με το δικαίωμα πρόσβασης της επιτροπής εποπτείας σε πληροφορίες σχετικά με τις υποθέσεις και την υπογραφή των νέων διακανονισμών εργασίας, η επιτροπή εποπτείας διατήρησε ανοικτό και ουσιαστικό διάλογο με την OLAF.

64. Η επιτροπή εποπτείας συνέχισε την πρακτική της πρόσκλησης του γενικού διευθυντή της OLAF και του προσωπικού του στις τακτικές μηνιαίες συνεδριάσεις της προκειμένου να συμμετέχουν στις συζητήσεις και να ενημερώνονται για όλα τα ζητήματα που αφορούν το έργο της επιτροπής εποπτείας και της OLAF. Τα μέλη της επιτροπής εποπτείας και της γραμματείας πραγματοποίησαν επίσης τυπικές και άτυπες συνεδριάσεις με τη διοίκηση και το προσωπικό της OLAF, στο πλαίσιο της προετοιμασίας των γνωμοδοτήσεων και των εκθέσεων της επιτροπής εποπτείας.

65. Η επιτροπή εποπτείας έλαβε από την OLAF τις ακόλουθες εκθέσεις σύμφωνα με τις διατάξεις του κανονισμού για την OLAF και τις καθιερωμένες πρακτικές εργασίας: i) εκθέσεις σχετικά με έρευνες διάρκειας άνω των 12 μηνών· ii) εκθέσεις σχετικά με τις συστάσεις που εκδόθηκαν από την OLAF μετά την 1η Οκτωβρίου 2013 στις οποίες, ωστόσο, δεν δόθηκε συνέχεια και για τις οποίες η OLAF έλαβε απαντήσεις από τις οικείες αρχές μεταξύ της 1ης Ιανουαρίου 2020 και της 31ης Δεκεμβρίου 2020· iii) εκθέσεις σχετικά με καταγγελίες που αφορούσαν διαδικαστικές εγγυήσεις· iv) εκθέσεις σχετικά με υποθέσεις στις οποίες διαβιβάστηκαν πληροφορίες στις εθνικές δικαστικές αρχές· και v) εκθέσεις σχετικά με αναβολές δυνάμει του άρθρου 4 παράγραφος 6 του κανονισμού για την OLAF.

4.2. Σχέσεις με τα ενδιαφερόμενα μέρη

66. Η επιτροπή εποπτείας λογοδοτεί στα θεσμικά όργανα της ΕΕ που διορίζουν τα μέλη της και, ταυτόχρονα, είναι εταίρος διαλόγου των θεσμικών οργάνων της ΕΕ. Η επιτροπή εποπτείας υποβάλλει εκθέσεις στα θεσμικά όργανα της ΕΕ σχετικά με τις δραστηριότητές της, δύναται να εκδίδει γνωμοδοτήσεις κατόπιν αιτήσεώς τους, εκπονεί εκθέσεις για θέματα έρευνας και ανταλλάσσει απόψεις μαζί τους σε πολιτικό επίπεδο ( 40 )

67. Η επιτροπή εποπτείας θεωρεί σημαντική τη διατήρηση τακτικών επαφών με τα θεσμικά όργανα της ΕΕ, τους εταίρους και τα ενδιαφερόμενα μέρη της OLAF, προκειμένου να βελτιωθεί η ροή πληροφοριών και να λαμβάνεται ανατροφοδότηση σχετικά με τις επιδόσεις της OLAF. Η επιτροπή εποπτείας και η γραμματεία της επικοινωνούσαν τακτικά με τον γενικό γραμματέα της Επιτροπής, την Επιτροπή Ελέγχου του Προϋπολογισμού του Ευρωπαϊκού Κοινοβουλίου (CONT) και τις ομάδες εργασίας του Συμβουλίου για την καταπολέμηση της απάτης (GAF) και για τη δικαστική συνεργασία σε ποινικές υποθέσεις (COPEN). Η τρέχουσα πανδημία δεν επέτρεψε στην επιτροπή εποπτείας να πραγματοποιήσει συνεδριάσεις με φυσική παρουσία με τα ενδιαφερόμενα μέρη και, ως εκ τούτου, όλες οι συνεδριάσεις πραγματοποιήθηκαν διαδικτυακά. Τον Δεκέμβριο του 2021 ( 41 ) η επιτροπή εποπτείας συμμετείχε επίσης στην ετήσια διοργανική ανταλλαγή απόψεων σχετικά με τις επιδόσεις της OLAF, όπου εξέφρασε τις απόψεις της σχετικά με τον ρόλο της OLAF στον μηχανισμό ανάκαμψης και ανθεκτικότητας και την πρακτική πείρα που αποκομίστηκε όσον αφορά τις σχέσεις μεταξύ της OLAF και της Ευρωπαϊκής Εισαγγελίας.

68. Η επιτροπή εποπτείας συνέδραμε επίσης την Επιτροπή στις διαδικασίες επιλογής για τον διορισμό ανώτερων υπαλλήλων στην OLAF. Τα μέλη της επιτροπής εποπτείας συμμετείχαν επίσης στις συνεδριάσεις της συμβουλευτικής επιτροπής διορισμών ανώτερων διοικητικών στελεχών της Επιτροπής.

5. Διοίκηση και πόροι

5.1. Μέθοδοι εργασίας της επιτροπής εποπτείας

69. Το 2021 η επιτροπή εποπτείας πραγματοποίησε 12 συνεδριάσεις ολομέλειας, οι οποίες διεξήχθησαν είτε υβριδικά είτε εξ ολοκλήρου διαδικτυακά ( 42 ) . Για κάθε μείζον θέμα υπό εξέταση, η επιτροπή εποπτείας διόρισε εισηγητή. Οι εισηγητές συνεργάστηκαν με τη γραμματεία για την κατάρτιση σχεδίων εκθέσεων, γνωμοδοτήσεων ή εγγράφων προς συζήτηση στις συνεδριάσεις ολομέλειας. Ο πρόεδρος, οι εισηγητές και τα μέλη της γραμματείας πραγματοποίησαν επίσης τακτικές συνεδριάσεις για την εξέταση συγκεκριμένων θεμάτων.

5.2. Η γραμματεία

70. Κατά τη διάρκεια του 2021 η γραμματεία συνέχισε να στηρίζει τα μέλη της επιτροπής εποπτείας για την αποδοτική εκτέλεση των καθηκόντων τους, συμβάλλοντας στην αύξηση της ανεξαρτησίας της OLAF. Η γραμματεία, όπως και η υπόλοιπη Επιτροπή, συνέχισε κατά τη διάρκεια του 2021 να λειτουργεί σε μεγάλο βαθμό σε επιγραμμικό περιβάλλον. Εκτέλεσε το πρόγραμμα εργασιών όπως συμφωνήθηκε μεταξύ του προϊσταμένου και της επιτροπής εποπτείας ( 43 )

71. Η γραμματεία εξακολουθεί να υπάγεται διοικητικά, από τον Μάρτιο του 2016, στο Γραφείο Διαχείρισης και Εκκαθάρισης των Ατομικών Δικαιωμάτων της Ευρωπαϊκής Επιτροπής (στο εξής: PMO), μολονότι βρίσκεται σε χωριστή ζώνη ασφαλείας εντός των εγκαταστάσεων της OLAF. Η επιτροπή εποπτείας έχει επανειλημμένα εκφράσει τις αμφιβολίες της για το αν η «υβριδική» υπαγωγή της γραμματείας της στο PMO είναι η καταλληλότερη επιλογή.

72. Η επιτροπή εποπτείας επαναλαμβάνει την άποψή της ότι, δεδομένων των καθημερινών αλληλεπιδράσεων της γραμματείας με το προσωπικό της OLAF για τους σκοπούς των τρεχόντων καθηκόντων παρακολούθησης της επιτροπής εποπτείας, ένας κατάλληλος χώρος εντός της ζώνης ασφαλείας της OLAF θα παρείχε στη γραμματεία τη δυνατότητα να λειτουργεί αποδοτικότερα.

73. Η εξεύρεση κατάλληλης τοποθεσίας για τη γραμματεία είναι ακόμη πιο σημαντική μετά τη θέσπιση του ρόλου του ελεγκτή διαδικαστικών εγγυήσεων. Σύμφωνα με τον κανονισμό, ο νέος ελεγκτής θα υπάγεται διοικητικά στην επιτροπή εποπτείας, ενώ η γραμματεία θα παρέχει στον ελεγκτή κάθε αναγκαία νομική και διοικητική υποστήριξη.

5.3. Θέματα προϋπολογισμού

74. Ο προϋπολογισμός της επιτροπής εποπτείας για το 2021 ανήλθε σε 200 000 EUR. Η διεξαγωγή των συνεδριάσεων της επιτροπής εποπτείας διαδικτυακά λόγω της νόσου COVID-19 είχε ως αποτέλεσμα το πραγματικό ποσό που εκταμιεύθηκε έως το τέλος του 2021 να ανέλθει μόλις σε 74 577,28 EUR.

75. Ο δευτερεύων διατάκτης που είναι υπεύθυνος για τις δαπάνες είναι ο διευθυντής του ΡΜΟ.

(1) Άρθρο 15 παράγραφος 2 του κανονισμού (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1), όπως τροποποιήθηκε με τον κανονισμό (ΕΕ, Ευρατόμ) 2016/2030 και τον κανονισμό (ΕΕ, Ευρατόμ) 2020/2223 (ο οποίος διατίθεται επίσης στη διεύθυνση https://eur-lex.europa.eu/legal-content/EL/TXT/?uri=CELEX:02013R0883-20210117).

(2) Προκειμένου να διαφυλάσσεται η πείρα που συσσωρεύεται στην επιτροπή εποπτείας, τα μέλη πρέπει να αντικαθίστανται εναλλάξ, σύμφωνα με τον κανονισμό (ΕΕ, Ευρατόμ) αριθ. 883/2013.

(3) Διατίθεται στη διεύθυνση https://www.europarl.europa.eu/charter/pdf/text_en.pdf.

(4) Βλ. τις ακόλουθες εκθέσεις και γνωμοδοτήσεις της επιτροπής εποπτείας: ετήσια έκθεση για το 2020, σημεία 28 και 29· ετήσια έκθεση για το 2019, σημεία 38 έως 51· ετήσια έκθεση για το 2018, σημεία 7, 45 έως 49· ετήσια έκθεση για το 2017, σημεία 24 έως 29· ετήσια έκθεση για το 2016, σημεία 30 έως 33· ετήσια έκθεση για το 2016, σημεία 30 έως 33· ετήσια έκθεση για 2015, σημεία 30 έως 33 και σημεία 1 έως 9· ετήσια έκθεση για το 2014, σημεία 26 έως 28· ετήσια έκθεση για το 2013, σημεία 18 και 19· ετήσια έκθεση για το 2012, σημείο 36· γνωμοδότηση αριθ. 2/2017 που συνοδεύει την έκθεση αξιολόγησης της Επιτροπής σχετικά με την εφαρμογή του κανονισμού (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (άρθρο 19), σημεία 30 και 31· γνωμοδότηση αριθ. 4/2014 σχετικά με τον έλεγχο της διάρκειας των ερευνών που διεξάγονται από την OLAF, σημεία 18 έως 20 και σημεία 45 έως 49.

(5) Κανονισμός (ΕΕ, Ευρατόμ) 2020/2223 του Ευρωπαϊκού Κοινοβουλίου και του Συμβουλίου, της 23ης Δεκεμβρίου 2020, για την τροποποίηση του κανονισμού (ΕΕ, Ευρατόμ) αριθ. 883/2013 όσον αφορά τη συνεργασία με την Ευρωπαϊκή Εισαγγελία και την αποτελεσματικότητα των ερευνών της Ευρωπαϊκής Υπηρεσίας Καταπολέμησης της Απάτης (ΕΕ L 437 της 28.12.2020, σ. 49).

(6) Οι νέοι διακανονισμοί εργασίας μεταξύ της OLAF και της επιτροπής εποπτείας της OLAF διατίθενται στη διεύθυνση https://europa.eu/supervisory-committee-olaf/system/files/2021-10/OLAF%20SC%20WA%20signed.pdf.pdf.

(7) Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39), ο οποίος διατίθεται στη διεύθυνση https://eur-lex.europa.eu/eli/reg/2018/1725/oj?locale=el.

(8) Γνωμοδότηση αριθ. 1/2021 σχετικά με τις συστάσεις της OLAF που δεν εφαρμόστηκαν από τις αρμόδιες αρχές· γνωμοδότηση αριθ. 2/2021 σχετικά με τους διακανονισμούς εργασίας μεταξύ της OLAF και της Ευρωπαϊκής Εισαγγελίας· γνωμοδότηση αριθ. 3/2021 σχετικά με την εποπτεία των εσωτερικών ερευνών: στρατηγικά συμπεράσματα και βέλτιστες πρακτικές· γνωμοδότηση αριθ. 4/2021 σχετικά με το προσχέδιο προϋπολογισμού της OLAF για το 2022· γνωμοδότηση αριθ. 5/2021 σχετικά με την ανάλυση των ερευνών της OLAF διάρκειας άνω των 36 μηνών το 2019.

(9) Οι προκαταρκτικές παρατηρήσεις της επιτροπής εποπτείας σχετικά με το πρώτο στάδιο της αναθεώρησης των ΚΓΔΕ διαβιβάστηκαν στον γενικό διευθυντή της OLAF με επιστολή της 17ης Αυγούστου 2021 [Ares(2021)5153587].

(10) Το πλήρες κείμενο της γνωμοδότησης αριθ. 1/2021 διατίθεται στη διεύθυνση https://europa.eu/supervisory-committee-olaf/document/download/81b4db5b-51e0-4739-ab3f-c67859304f5e_en.

(11) Τα αριθμητικά στοιχεία από τις τελευταίες πέντε ετήσιες εκθέσεις της OLAF (2013-2018), σχετικά με συστάσεις για την κίνηση ποινικής έρευνας σε εθνικό επίπεδο, έδειξαν ότι το ποσοστό απαγγελίας κατηγοριών μειώθηκε από 53 % σε 36 %.

(12) Το άρθρο 12 στοιχείο ζ) σημείο 1 τελευταία περίοδος του κανονισμού για την OLAF ορίζει ότι ο γενικός διευθυντής της OLAF πρέπει να κοινοποιεί επισήμως τους διακανονισμούς εργασίας στην επιτροπή εποπτείας πριν από την έγκρισή τους.

(13) Η γνωμοδότηση αριθ. 2/2021 διατίθεται στη διεύθυνση: https://europa.eu/supervisory-committee-olaf/document/download/2d90f9ac-6556-41c7-bb55-483ccd192d8d_en.

(14) Τμήμα 5 των διακανονισμών εργασίας μεταξύ Ευρωπαϊκής Εισαγγελίας και OLAF.

(15) Σημείο 4.6 των διακανονισμών εργασίας μεταξύ Ευρωπαϊκής Εισαγγελίας και OLAF.

(16) Σημείο 4.2 των διακανονισμών εργασίας μεταξύ Ευρωπαϊκής Εισαγγελίας και OLAF.

(17) Σημεία 6.1 και 6.4 των διακανονισμών εργασίας μεταξύ Ευρωπαϊκής Εισαγγελίας και OLAF.

(18) Σημείο 12 των διακανονισμών εργασίας μεταξύ Ευρωπαϊκής Εισαγγελίας και OLAF.

(19) Σημεία 4.2, 6.1.1.δ), 6.4 και 14 των διακανονισμών εργασίας μεταξύ Ευρωπαϊκής Εισαγγελίας και OLAF.

(20) Η επιτροπή εποπτείας, λαμβάνοντας υπόψη τους κανόνες που ορίζονται στην απόφαση (ΕΕ, Ευρατόμ) 2015/443 της Επιτροπής και την απόφαση (ΕΕ, Ευρατόμ) 2015/444 της Επιτροπής, καθώς και στην κοινοποίηση ασφαλείας C(2019) 1904 final με τίτλο «Marking and handling of sensitive non-classified information» (Σήμανση και χειρισμός ευαίσθητων μη διαβαθμισμένων πληροφοριών) που εκδόθηκε στις Βρυξέλλες στις 5.3.2019, αποφάσισε να μη δημοσιεύσει τη γνωμοδότησή της στο σύνολό της, με σκοπό την προστασία της ιδιωτικής ζωής και της ακεραιότητας των προσώπων τα οποία αφορούν οι έρευνες. Για λόγους διαφάνειας, η επιτροπή εποπτείας δημοσίευσε, ωστόσο, μη εμπιστευτική έκδοση της γνωμοδότησής της, η οποία περιείχε τα συμπεράσματα και τις συστάσεις της προς τον γενικό διευθυντή της OLAF. Η μη εμπιστευτική έκδοση της γνωμοδότησης διατίθεται στον ιστότοπο NC OPINION 3 2021-EXTRACT for Institutions.pdf (europa.eu). Η εν λόγω μη εμπιστευτική εκδοχή διαβιβάστηκε επίσης στα θεσμικά όργανα της ΕΕ, σύμφωνα με το άρθρο 15 παράγραφος 1 του κανονισμού για την OLAF.

(21) Γνωμοδότηση αριθ. 4/2021, διαθέσιμη στη διεύθυνση: https://europa.eu/supervisory-committee-olaf/document/download/1ab13286-a2b7-411a-a748-96b6a90afcd1_en.

(22) Από το 2012 ο προϋπολογισμός για την ανάπτυξη του συστήματος OCM έχει ανέλθει σχεδόν σε 29 εκατ. EUR.

(23) Βλ. έκθεση δραστηριοτήτων για το 2017, σημείο 23· έκθεση δραστηριοτήτων για το 2018, σημείο 13· έκθεση δραστηριοτήτων για το 2019, σημείο 20· γνωμοδότηση όσον αφορά το προσχέδιο προϋπολογισμού της OLAF για το 2019, σημείο 27· γνωμοδότηση όσον αφορά το προσχέδιο προϋπολογισμού της OLAF για το 2020, σημείο 29· και γνωμοδότηση όσον αφορά το προσχέδιο προϋπολογισμού της OLAF για το 2021, σημείο 25. Όλες οι γνωμοδοτήσεις και οι εκθέσεις της επιτροπής εποπτείας διατίθενται στη διεύθυνση https://europa.eu/supervisory-committee-olaf/our-work/opinions-and-reports_en.

(24) Ήδη τον Ιούνιο του 2019 η Υπηρεσία Εσωτερικού Λογιστικού Ελέγχου της Επιτροπής, στην έκθεσή της με τίτλο Final audit report on IT project management practices in OLAF (Τελική έκθεση λογιστικού ελέγχου σχετικά με τις πρακτικές διαχείρισης έργων ΤΠ στην OLAF), εντόπισε ορισμένες σημαντικές αδυναμίες στα αρχικά στάδια του OCM, συμπεριλαμβανομένων της έλλειψης σαφούς και βιώσιμης δομής διαχείρισης του έργου και της έλλειψης επαρκούς ελέγχου από τα ανώτερα διοικητικά στελέχη. Η OLAF αντιμετώπισε τις αδυναμίες αυτές, όπως επιβεβαιώθηκε το 2020 από την Υπηρεσία Εσωτερικού Λογιστικού Ελέγχου της Επιτροπής (Φεβρουάριος 2020).

(25) Βλ. έκθεση δραστηριοτήτων της επιτροπής εποπτείας για το 2017, σημείο 25.

(26) Έκθεση δραστηριοτήτων της επιτροπής εποπτείας της OLAF για το 2019, σημείο 52 και επ.

(27) Η μη εμπιστευτική έκδοση της γνωμοδότησης αριθ. 5/2021 είναι διαθέσιμη στη διεύθυνση: https://europa.eu/supervisory-committee-olaf/document/download/25411b56-2cc1-4ba2-9c5c-b58e1e95c236_en.

(28) Μετά την έναρξη ισχύος της τροποποίησης του κανονισμού για την OLAF με τον κανονισμό (ΕΕ, Ευρατόμ) 2020/2223, η OLAF πραγματοποιεί αναθεώρηση των ΚΓΔΕ σε δύο στάδια. Το πρώτο στάδιο επικεντρώθηκε κυρίως στη μεταφορά στο εθνικό δίκαιο των διατάξεων του αναθεωρημένου κανονισμού για την OLAF που αφορούν την Ευρωπαϊκή Εισαγγελία. Το στάδιο αυτό ολοκληρώθηκε και οι νέες ΚΓΔΕ άρχισαν να ισχύουν στις 11 Οκτωβρίου 2021. Επί του παρόντος, η OLAF διεξάγει το δεύτερο στάδιο της αναθεώρησης, μια πιο ολοκληρωμένη αναθεώρηση, η οποία θα συμπεριλάβει τα ζητήματα που καλύπτονται προς το παρόν από άλλες εσωτερικές οδηγίες και κατευθυντήριες γραμμές, τις πρακτικές που θα θεσπιστούν στο πλαίσιο της συνεργασίας της OLAF με την Ευρωπαϊκή Εισαγγελία, τις συστάσεις των ενδιαφερόμενων μερών της OLAF και τα ζητήματα που έχουν εντοπιστεί από το προσωπικό της OLAF με την πάροδο των ετών. Το δεύτερο στάδιο αναμένεται να ολοκληρωθεί εντός του 2022.

(29) Τα άρθρα 9α και 9β του κανονισμού για την OLAF θεσπίζουν τον ρόλο του «ελεγκτή διαδικαστικών εγγυήσεων» και τον «μηχανισμό καταγγελιών» με την εντολή να χειρίζονται μελλοντικές καταγγελίες κατά της OLAF που υποβάλλονται από ενδιαφερόμενο σε έρευνα της OLAF.

(30) Το άρθρο 7 παράγραφος 8 του κανονισμού (ΕΕ, Ευρατόμ) αριθ. 883/2013 ορίζει τα εξής: «Εάν μια έρευνα δεν μπορεί να ολοκληρωθεί μετά την παρέλευση δωδεκαμήνου από την έναρξή της, ο γενικός διευθυντής υποβάλλει, κατά τη λήξη της δωδεκάμηνης προθεσμίας και στη συνέχεια ανά εξάμηνο, έκθεση στην επιτροπή εποπτείας, αναφέροντας τους σχετικούς λόγους και, κατά περίπτωση, τα μελετώμενα διορθωτικά μέτρα για την επίσπευση της έρευνας».

(31) Η διατύπωση «κατά περίπτωση» προστέθηκε στο κείμενο του άρθρου 7 παράγραφος 8 του κανονισμού για την OLAF με τον τροποποιητικό κανονισμό (ΕΕ, Ευρατόμ) 2020/2223.

(32) Άρθρο 17 παράγραφος 8 τελευταία περίοδος του κανονισμού για την OLAF.

(33) Το άρθρο 17 παράγραφος 8 τελευταία περίοδος του κανονισμού για την OLAF ορίζει ότι οι κατευθυντήριες γραμμές «δημοσιεύονται για σκοπούς ενημέρωσης στην ιστοσελίδα της Υπηρεσίας στις επίσημες γλώσσες των θεσμικών οργάνων της Ένωσης».

(34) Τα άρθρα 9α και 9β του κανονισμού για την OLAF προβλέπουν τον ρόλο του «ελεγκτή διαδικαστικών εγγυήσεων» και τον «μηχανισμό καταγγελιών» με την εντολή να χειρίζονται μελλοντικές καταγγελίες κατά της OLAF που υποβάλλονται από ενδιαφερόμενο σε έρευνα της OLAF.

(35) Η επιτροπή εποπτείας λαμβάνει συχνά καταγγελίες οι οποίες αφορούν είτε διεξαγόμενες έρευνες της OLAF ή φερόμενες δόλιες δραστηριότητες εις βάρος των οικονομικών συμφερόντων της ΕΕ. Η πρακτική της επιτροπής εποπτείας είναι να διαβιβάζει όλες τις σχετικές πληροφορίες στην OLAF και να ενημερώνει τον αποστολέα σχετικά.

(36) Άρθρα 9α και 9β του κανονισμού για την OLAF.

(37) Επιστολή του γενικού διευθυντή της OLAF προς τον πρόεδρο της επιτροπής εποπτείας της 18.3.2021 [Ares(2021)1954695].

(38) Άρθρο 9 παράγραφοι 3 και 4 του κανονισμού για την OLAF.

(39) Σύμφωνα με το άρθρο 6 των νέων διακανονισμών εργασίας μεταξύ της OLAF και της επιτροπής εποπτείας, για κάθε καταγγελία που εξετάζεται από την OLAF, η OLAF παρέχει αυτόματη πρόσβαση στην αρχική καταγγελία, καθώς και στην απάντηση της OLAF, συμπεριλαμβανομένων όλων των άλλων σχετικών εγγράφων.

(40) Άρθρο 15 παράγραφος 1 του κανονισμού (EE, Ευρατόμ) αριθ. 883/2013: «Η επιτροπή εποπτείας απευθύνει στον γενικό διευθυντή γνωμοδοτήσεις, καθώς και συστάσεις κατά περίπτωση, μεταξύ άλλων όσον αφορά τους απαιτούμενους πόρους για τη διενέργεια του ερευνητικού έργου της Υπηρεσίας, τις προτεραιότητες της Υπηρεσίας σε θέματα ερευνών και τη διάρκεια των ερευνών. Οι εν λόγω γνωμοδοτήσεις εκδίδονται με δική της πρωτοβουλία, κατόπιν αιτήσεως του γενικού διευθυντή ή κατόπιν αιτήσεως θεσμικού ή άλλου οργάνου ή οργανισμού, χωρίς ωστόσο να παρεμποδίζουν τις διεξαγόμενες έρευνες. […]

[…] Αντίγραφο των γνωμοδοτήσεων που εκδίδονται σύμφωνα με το τρίτο εδάφιο παρέχεται στα θεσμικά και λοιπά όργανα και οργανισμούς».

(41) Η διοργανική ανταλλαγή απόψεων πραγματοποιήθηκε στις 2 Δεκεμβρίου 2021.

(42) Από τον Ιανουάριο έως τον Δεκέμβριο του 2021.

(43) Επί του παρόντος, η γραμματεία, την οποία διαχειρίζεται ο προϊστάμενός της, αποτελείται από επτά μέλη προσωπικού.